Az előterjesztést megtárgyalta:

- Pénzügyi, Gazdasági és Jogi Bizottság

- Városfejlesztési, Üzemeltetési és Környezetvédelmi Bizottság

A határozati javaslatot törvényességi szempontból megvizsgáltam:

(: Dr. Gaál Róbert :)

jegyző

E L Ő T E R J E S Z T É S

Szombathely Megyei Jogú Város Közgyűlésének

2013. július 24-i rendkívüli ülésére

Javaslat a KEOP-1.1.1/C/2013 „Települési szilárdhulladék-gazdálkodási rendszerek eszközparkjának fejlesztése, informatikai korszerűsítése” című pályázati felhívásra benyújtandó pályázatra

2013. június 21. napján jelent meg a KEOP-1.1.1/C/2013 „Települési szilárdhulladék-gazdálkodási rendszerek eszközparkjának fejlesztése, informatikai korszerűsítése” című pályázati felhívás. A pályázat fő célja a hulladékról szóló 2012. évi CLXXXV. törvénnyel összhangban a keletkező hulladék lerakástól történő eltérítéséhez szükséges eszközök beszerzésének támogatása, ezáltal a lerakott hulladék mennyiségének csökkentése, valamint az átalakuló közszolgáltatási rendszer eszközellátásának elősegítése.

A közösségi hulladékgyűjtést nonprofit jelleggel kell ellátni 2014. január 1. napjától. A Nyugat-dunántúli Regionális Hulladékgazdálkodási Önkormányzati Társulás pályázatában hulladékudvarok kiépítése szerepel. A hulladék tárolása továbbra is a SZOVA Zrt. hulladéklerakójában történik. Az ott használt gépek elöregedtek, leamortizálódtak. Rövid időn belül új gépek beszerzésére lenne szükség a géppark korszerűsítésére, bővítésére. A pályázat keretében pénzügyi forrás áll rendelkezésre a halaszthatatlan beszerzések biztosítására.

A KEOP-1.1.1/C/2013 számú pályázatra csak települési önkormányzatok nyújthatnak be pályázatot, önállóan vagy társulási formában. Gazdasági társaságok a pályázaton nem vehetnek részt. A beszerzendő eszközöket üzemeltetésre a SZOVA Zrt. részére célszerű átadni.

A közszolgáltatók Országos Hulladék Ügynökség által történő minősítéséről szóló 2013. évi CXXV. törvény a közszolgáltató saját tulajdonában lévő eszközökkel egyenértékűnek tekinti az önkormányzat tulajdonában lévő eszközöket. Ezzel a SZOVA Zrt. magasabb szintű OHÜ minősítést szerezhet.

A pályázatok beadásának kezdő időpontja 2013. július 22. napja, a projekt megvalósításának határideje 2015. június 30. A projekt fenntartási ideje öt év. Eltérő feltételek vonatkoznak a KEOP-1.1.1 pályázatot már megvalósított önkormányzatokra, valamint a 260 millió forint alatti projektekre is.

A megpályázható összeg alsó határa 100 millió Ft. A támogatás mértéke az eszközbeszerzésre vonatkozóan 100%, de nem lehet több a projekt összes elszámolható költségének 95%-ánál. Elszámolható költség az előkészítés, projektmenedzsment, valamint a nyilvánossággal és az ismeretterjesztéssel kapcsolatos költségek. Az ÁFA nem tartozik a projekt elszámolható költségei közé.

A pályázati felhívásban szereplő feltételek figyelembe vételével a SZOVA Zrt. összeállította azon gépek, berendezések listáját, amelyek beszerzésére műszaki és gazdasági szempontból is szükség lenne a következő néhány évben. A javaslat összeállításánál figyelembe vételre kerültek azon jogszabályi követelmények, amelyek csak a következő két évben lépnek hatályba, de a teljesítésük csak a meglévő eszközpark bővítésével lehetséges.

A SZOVA Zrt. által javasolt beszerzendő eszközök, gépek az alábbiak:

Beszerzendő eszköz, gép	Becsült nettó összeg	Indokolás
Hulladéklerakó fejlesztése
Lánctalpas dózer	45 000 000.-Ft	Rekultiváció során megtakarítási lehetőség, folyamatos igény a lerakón földmunkák végzésére
Hulladékkezelő telep fejlesztése
Papírdaráló gép	5 000 000.-Ft	Szelektíven gyűjtött hulladék feldolgozási fokának növelése, gazdaságosságának növelése
Bálázó gép	15 000 000.-Ft	Szelektíven gyűjtött hulladék feldolgozási fokának növelése, gazdaságosságának növelése
Targonca, bálaemelő adapterrel	20 000 000.-Ft	Szelektíven gyűjtött hulladék feldolgozási fokának növelése, gazdaságosságának növelése
Gumikerekes homlokrakodó	35 000 000.-Ft	Elhasználódott meglévő eszköz cseréje
Komposztáló sátor, fólia beszerzése	10 000 000.-Ft	Elhasználódott meglévő eszköz cseréje
Konténerszállító gépkocsi beszerzése	35 000 000.-Ft	Elhasználódott meglévő eszköz cseréje
Háztartási veszélyes hulladék gyűjtéséhez jármű és konténer beszerzése	35 000 000.-Ft	2015-től jogszabályi előírás
Szelektív gyűjtés fejlesztése
Szelektív hulladékgyűjtő jármű beszerzése	45 000 000.-Ft	A szelektív gyűjtés növekvő mennyiségi igényének kiszolgálása
Eszközbeszerzés nettó értéke összesen:	245 000 000.-Ft
A pályázat elszámolható költségei becsült értéke
Megelőzés, képzés, oktatás nettó költsége	12 250 000.-Ft
Projektmenedzsment, előkészítés nettó költsége	5 000 000.-Ft
Projekt nettó összege	262 250 000,-Ft
27% ÁFA	70 807 500.-Ft
Projekt bruttó költsége	333 057 500.-Ft

Saját forrás
ÁFA	70 807 500.-Ft
Nettó költség 5%-a	13 112 500.-Ft
Összesen:	83 920 000.-Ft
Igényelt támogatás
Nettó érték 95%-a	249 137 500.-Ft

A saját forrás összege a költségvetésben nem áll rendelkezésre. A pályázati önerőt, és a pályázattal kapcsolatos egyéb járulékos költségeket (melynek összege jelenleg még nem ismert) a SZOVA Zrt. „Támogatási Szerződés” keretében történő pénzátadással tudja biztosítani Szombathely Megyei Jogú Város Önkormányzata részére. A pályázat keretében vásárolt eszközök, gépek térítésmentesen üzemeltetésre a SZOVA Zrt. részére átadásra kerülnek a kötelező fenntartási időszak (öt év), illetve az utána következő időszakra.

A SZOVA Zrt által javasolt eszközök, gépek beszerzésének célja a lakossági hulladékudvar eszközparkjának megújítása, valamint a szelektív hulladékgyűjtés feltételeinek fejlesztése. A két cél egymással összefügg, mivel a szelektíven gyűjtött hulladékok kezelése a hulladékudvarral azonos telephelyen történik.

A fentiek alapján kérem a Tisztelt Közgyűlést, hogy a pályázat benyújtásával segítse a SZOVA Zrt. működési feltételeinek javítását.

Szombathely, 2013. július „……”

(:Dr. Puskás Tivadar:)

polgármester

HATÁROZATI JAVASLAT

…./2013. (VII. 24.) Kgy. sz. határozat

Szombathely Megyei Jogú Város Közgyűlése a KEOP-1.1.1/C/2013 „Települési szilárdhulladék-gazdálkodási rendszerek eszközparkjának fejlesztése, informatikai korszerűsítése” című pályázati felhívásra benyújtandó pályázatra vonatkozó előterjesztést megtárgyalta, és az alábbi döntést hozza:

Szombathely Megyei Jogú Város Önkormányzata pályázatot kíván benyújtani a KEOP-1.1.1/C/2013 „Települési szilárdhulladék-gazdálkodási rendszerek eszközparkjának fejlesztése, informatikai korszerűsítése” című pályázati felhívásra.

A Közgyűlés felkéri a polgármestert, hogy a pályázat előterjesztés szerinti tartalommal történő elkészíttetése és benyújtása érdekében a szükséges intézkedéseket tegye meg.

A pályázat bruttó költsége 333 057 500.-Ft, melyből az igényelt támogatás 249 137 500.-Ft, a saját forrás 83 807 500.-Ft. A Közgyűlés kinyilvánítja, hogy a saját forrás összegét és a pályázattal kapcsolatos egyéb járulékos költségek összegét Szombathely Megyei Jogú Város Önkormányzata a SZOVA Zrt-vel kötendő támogatási szerződés keretében átadott pénzeszközzel biztosítja.

Felelős:	Dr. Puskás Tivadar, polgármester

Marton Zsolt, alpolgármester

Lazáry Viktor, alpolgármester

Molnár Miklós, alpolgármester

Dr. Gaál Róbert, jegyző

(A végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, a Közgazdasági és Adóosztály vezetője

Szakály Szabolcs, a Városfejlesztési Osztály vezetője

Szíjártó Győző, a SZOVA Zrt. vezérigazgatója)

Határidő:	azonnal (1-2. pont tekintetében)

folyamatos (3. pont tekintetében)